
Įvertinę įstatymo projekto atitiktį Konstitucijai, įstatymams, teisėkūros principams ir teisės technikos taisyklių reikalavimams, teikiame šias pastabas:
1. Atsižvelgiant į tai, kad pagal Darbo kodekso 221 straipsnio 1 dalį, darbo ginčų komisijos veikia prie Valstybinės darbo inspekcijos teritorinių skyrių ir šios komisijos pirmininkas yra Valstybinės darbo inspekcijos valstybės tarnautojas, bei siekiant teisinio reguliavimo tikslumo, svarstytina, ar nereikėtų įstatymo projekto 1 straipsniu keičiamo kodekso 222 straipsnio 1 dalyje numatyti tik komisijos narių – profesinių sąjungų ir darbdavių organizacijų atstovų, kelionės išlaidų apmokėjimo tvarką. 
2. Atsižvelgiant į tai, kad įstatymo projekto 2 straipsniu keičiamo kodekso 240 straipsnio 6 dalyje siūloma nustatyti, kad arbitrų darbas apmokamas Lietuvos Respublikos valstybės ir savivaldybių įstaigų darbuotojų ir komisijų narių darbo apmokėjimo įstatymo nustatyta tvarka, svarstytina, ar nereikėtų kartu atitinkamai pakeisti keičiamo kodekso 237 straipsnio 5 dalį dėl tarpininkų darbo apmokėjimo tvarkos. Pritarus šiai pastabai, atitinkamai turėtų būti patikslinta kartu su šiuo projektu teikiamo Lietuvos Respublikos valstybės ir savivaldybių įstaigų darbuotojų ir komisijų narių darbo apmokėjimo įstatymo Nr. XIII-198 pavadinimo, 1 straipsnio, 1,2,3,4 ir 5 priedų pakeitimo ir įstatymo papildymo III1 skyriumi įstatymo projekto (Nr. XIIIP-2491) 2 straipsniu keičiamo įstatymo 1 straipsnio 1 dalis (įstatymo paskirtis ir taikymas, t.y. numatytas jo taikymas tarpininkui).

